Boer skiet drie betogers buite Uniondale in Wes-Kaap na geweld uitbreek | DieKaap.com
Die polisie ondersoek ’n skietvoorval waarin ’n boer glo Maandag drie betogers buite Uniondale in die Wes-Kaap geskiet het.
Kapt. Malcolm Pojie, woordvoerder van die polisie, het aan Maroela Media gesê twee aanklagte van poging tot moord is vanmiddag by die plaaslike polisie aanhangig gemaak.
Dít volg nadat ontstoke betogers van Uniondale vanaf vroegoggend op die N9-snelweg asook R339 buite die dorp amok gemaak het. Buitebande is op dié paaie gebrand waarna dit noodgedwonge deur die loop van die dag gesluit is. Dit is sedertdien weer oopgestel nadat betogers uitmekaar is.
Volgens Pojie is dit nie in dié stadium duidelik hoe laat die skietvoorval plaasgevind het nie. Die polisie het wel ná die voorval op verskeie koeëldoppies wat op die toneel op die R339 gelê het, beslag gelê.
Die polisie se eenheid vir openbare orde monitor steeds met die hulp van die George-polisiëringsgebied die onderskeie paaie aangesien die situasie as onbestendig beskou word.
Hoewel niemand nog in verband met die skietvoorval in hegtenis geneem is nie, is ses betogers wel deur die loop van die dag vir openbare geweld in hegtenis geneem.
Faiez Jacobs, die ANC se Wes-Kaapse provinsiale sekretaris, het in ’n verklaring gesê hy dring daarop aan dat die boer aangekla word. “Dit is wat gebeur as ons mense hul reg om te betoog uitoefen,” lui die verklaring.
Volgens Jacques Esau, ANC-wyksraadslid, het inwoners vandag oor verskeie kwessies betoog waaronder die verval van die plaaslike brandweerstasie, toe die boer glo op betogers losgebrand het.
Esau verduidelik dat die betogers daarop aangedring het dat Mike Naik, burgemeester van George, vandag Uniondale toe moes kom om ’n memorandum vanaf die betogers te ontvang. Charlotte Clarke, adjunkburgemeester van George, het egter die dorp besoek en sy is deur ontstoke betogers weggewys. “Ons het vir haar gesê ons wil die burgemeester sien, nie vir haar nie.”
Volgens Essau is die gemeenskap ontstoke nadat ’n brand Sondag by ’n informele nedersetting in die gebied uitgebreek en ses strukture verwoes het. ’n Man het in die voorval omgekom.
Dit is glo die derde sterfte van dié aard in die nedersetting.
-Maroela Media / 2019-07-15
« SANDF deployed to Cape Town’s gang-infested areas to curb crime, but no army deployed to curb farm murders?
43 killed in another bloody weekend in Cape Town – 25 were shot and 12 stabbed »